येवगेनी की कहानी, जिसने बगावत करके रोस्तोव पर कब्जा कर लिया
Russian Private Army Wagner Group; Who is Yevgeny Prigozhin, the leader of a mercenary force?  भास्कर एक्सप्लेनर में जानेंगे कि कौन हैं येवगेनी, जो कभी पुतिन का रसोइया थे और अब बगावत क्यों कर रहे हैं?
मॉस्को हाई-अलर्ट पर है। रूस के दूसरे शहरों से राजधानी को जोड़ने वाला हाईवे बंद कर दिया गया है। राष्ट्रपति व्लादीमिर पुतिन ने देश को संबोधित किया। इन सबकी वजह रूस की प्राइवेट आर्मी वैगनर और उसके चीफ येवगेनी हैं। दरअसल, वैगनर ने रूस के शहर रोस्तोव पर कब्जे का दावा किया है। माना जा रहा है कि येवगेनी तख्तापलट करना चाहते हैं।
भास्कर एक्सप्लेनर में जानेंगे कि कौन हैं येवगेनी, जो कभी पुतिन के रसोइया थे और अब बगावत क्यों कर रहे हैं?
9 साल जेल में रहने के बाद बिजनेस शुरू किया
येवगेनी प्रिगोजिन का जन्म 1 जून 1961 को सेंट पीटर्सबर्ग में हुआ। पुतिन की तरह येवगेनी सेंट पीटर्सबर्ग में पले-बढ़े। रूसी कोर्ट के डॉक्यूमेंट के मुताबिक, येवगेनी को 1981 में मारपीट, डकैती और धोखाधड़ी में दोषी ठहराया गया था और 13 साल की सजा सुनाई गई थी।
हालांकि सोवियत यूनियन के पतन के 9 साल बाद येवगेनी को रिहा कर दिया गया। येवगेनी ने जेल से बाहर आने के बाद बिजनेस करने का फैसला किया। सबसे पहले हॉट डॉग का स्टॉल लगाना शुरू किया। इसके बाद अमीर लोगों के लिए एक रेस्तरां खोला।
येवगेनी ने अपने पार्टनर्स के साथ मिलकर डॉक की गई बोट पर एक रेस्तरां खोला। इसे जल्द ही काफी पॉपुलैरिटी मिली और यह सेंट पीटर्सबर्ग का सबसे फैशनेबल डाइनिंग स्पॉट बन गया। पॉपुलैरिटी का अंदाजा इस बात से लगा सकते हैं कि पुतिन खुद वर्ल्ड लीडर्स के साथ इस रेस्तरां में गए।
पुतिन ने 2001 में फ्रांस के राष्ट्रपति जैक शिराक और उनकी पत्नी और 2002 में राष्ट्रपति जॉर्ज डब्ल्यू बुश की मेजबानी की। 2003 में पुतिन ने अपना बर्थडे भी इसी रेस्तरां में मनाया।
रेस्तरां में जब भी इस तरह का बड़ा आयोजन होता, येवगेनी बड़े मेहमानों के आस-पास ही रहते। कई बार तो वह खाली प्लेटों को भी साफ करते थे। पुतिन ने भी इसे नोटिस किया था। सेंट पीटर्सबर्ग की मैगजीन गोरोड 812 से बातचीत में एक बार येवगेनी ने बताया कि राष्ट्रपति पुतिन ने देखा कि कैसे मैंने एक कियोस्क से अपना बिजनेस शुरू किया। साथ ही मैं एक वेटर की तरह ही अपने रेस्टोरेंट में काम किया करता था।
पुतिन के संपर्क में आने के बाद येवगेनी ने कॉनकॉर्ड कैटरिंग की शुरुआत की। इसके बाद येवगेनी को रूस के स्कूलों और सेना को खिलाने के लिए बड़े गवर्नमेंट कॉन्ट्रैक्ट मिलने लगे। उन्हें राष्ट्रपति के भोज की मेजबानी करने का अवसर भी मिला।
इसी के बाद से उन्हें पुतिन का रसोइया या शेफ कहा जाने लगा। एंटी-करप्शन फाउंडेशन के मुताबिक, पिछले 5 सालों में येवगेनी को 3.1 अरब डॉलर यानी 26 हजार करोड़ रुपए के गवर्नमेंट कॉन्ट्रैक्ट मिले हैं।
2016 के अमेरिकी चुनाव को प्रभावित करने का आरोप
अपने रेस्तरां और कैटरिंग के बिजनेस से बड़ी संपत्ति बनाने के बाद येवगेनी ने अपने रसोई घर से बाहर कदम रखा। अमेरिकी अभियोजकों के मुताबिक, येवगेनी रूस की ट्रोल फैक्ट्री को फंडिंग देने वाली कंपनी इंटरनेट रिसर्च एजेंसी के मालिक हैं। इसका काम सोशल मीडिया पर काल्पनिक नाम से अमेरिका के खिलाफ झूठ फैलाना है।
आरोप है कि इसी कंपनी ने 2016 के अमेरिकी राष्ट्रपति चुनाव में डोनाल्ड ट्रंप के समर्थन और हिलेरी क्लिंटन की आलोचना वाले मैसेज किए। यानी एक प्रकार से अमेरिकी राष्ट्रपति चुनाव को प्रभावित करने की कोशिश की।
न्यूयॉर्क टाइम्स की एक रिपोर्ट के मुताबिक, साल 2013 में जब ट्रोल फैक्ट्री बनाई गई, तो मेन टास्क सोशल मीडिया को उन आर्टिकल और कमेंट्स से भर देना था, जो बताते थे कि नैतिक रूप से भ्रष्ट पश्चिमी देशों की तुलना में पुतिन का शासन ज्यादा अच्छा है।
रूस में भाड़े के सैनिकों यानी वैगनर आर्मी के लिए फंडिंग करते हैं
येवगेनी रूसी सरकार के समर्थन वाले लड़ाकों के खतरनाक ग्रुप वैगनर से भी जुड़े हैं। कई सालों की अटकलों के बाद सितंबर 2022 में खुद येवगेनी ने इसे स्वीकार किया। रूस की प्राइवेट आर्मी कही जाने वाली वैगनर आर्मी को 2014 में बनाया गया था।
यूरोपीय संघ और अमेरिकी ट्रेजरी विभाग के मुताबिक, इस प्राइवेट आर्मी को एक कंपनी की शक्ल में येवगेनी प्रिगोजिन फंड करते हैं। द टाइम्स के अनुसार, यह कानूनी रूप से रजिस्टर्ड कंपनी नहीं है और भाड़े के सैनिक रूसी कानून के तहत अवैध हैं। हालांकि ग्रुप को अभी भी क्रेमलिन समर्थक प्राइवेट आर्मी के रूप में देखा जाता है।
माना जाता है कि वैगनर आर्मी को पहली बार 2014 में क्रीमिया पर रूस के कब्जे के बाद तैनात किया गया था। प्राइवेट आर्मी इससे पहले सीरिया, लीबिया, माली और सेंट्रल अफ्रीकन रिपब्लिक में क्रूर और भयानक मिशनों को अंजाम दे चुकी है। यूक्रेन पर हमले से ठीक पहले इसी गुट के लड़ाके पूर्वी यूक्रेन में फॉल्स फ्लैग अभियानों को अंजाम दे रहे थे, ताकि रूस को हमला करने का बहाना मिल सके।
येवगेनी प्रिगोजिन कई सालों तक वैगनर आर्मी के साथ किसी भी इन्वॉल्वमेंट से इनकार करते रहे हैं। यहां तक कि जब एक पत्रकार ने वैगनर के साथ उनके जुड़े होने का दावा किया तो उन्होंने उस पर केस कर दिया था।
रूसी सेना के लिए भी चुनौती बन रही है वैगनर आर्मी
वॉशिंगटन पोस्ट के मुताबिक जनवरी 2023 में यूक्रेन की सेना ने बाखमुत शहर में एक हजार से ज्यादा रूसी सैनिकों को मार गिराया था। अमेरिकी इंटेलिजेंस ने दावा किया कि प्राइवेट आर्मी वैगनर के प्रमुख येवगेनी प्रिगोजिन ने यूक्रेन को रूसी सेना की लोकेशन बताई थी।
संडे गार्जियन लाइव की एक रिपोर्ट के मुताबिक, यूक्रेन की सीमा से लगे रूसी इलाके बेलगोरोड और कुर्स्क में येवगेनी प्रिगोजिन ने सेना के बराबर का मिलिट्री स्ट्रक्चर खड़ा कर रखा है। यहीं पर वैगनर आर्मी की ट्रेनिंग फैसिलिटी और रिक्रूटमेंट सेंटर भी है। अमेरिका के नेशनल सिक्योरिटी के प्रवक्ता जॉन किर्बी के मुताबिक, येवगेनी प्रिगोजिन की वैगनर आर्मी खुद ही रूसी सेना के लिए एक प्रतिद्वंद्वी शक्ति केंद्र के रूप में उभर चुकी है।
येवगेनी प्रिगोजिन की तुलना रासपुतिन से की जा रही
कई जानकारों का कहना है कि येवगेनी प्रिगोजिन के प्रभाव क्षेत्र या शक्ति के बारे में कोई सवाल नहीं है। हालांकि यह देखना बाकी है कि क्या वह अपने बढ़ते प्रभाव को राजनीतिक करियर में बदल पाते हैं या नहीं।
ज्यादातर राजनेताओं की तरह येवगेनी भी अपनी महत्वाकांक्षा को कम महत्व देते हैं। हाल ही में उन्होंने कहा था कि मैं लोकप्रिय होने के लिए प्रयास नहीं करता। मेरा काम अपनी मातृभूमि के प्रति कर्तव्य को पूरा करना है।
राजनीति में जाने की बात तो दूर है, मेरी कोई राजनीतिक दल बनाने की योजना ही नहीं है। हालांकि, रूस में उनके उभार और क्रेमलिन में उनकी पहुंच को नजरअंदाज नहीं किया जा सकता है।
रशियन पॉलिटिक्स के एक्सपर्ट और वाशिंगटन स्थिति कार्नेगी एंडोमेंट फॉर इंटरनेशनल पीस के सीनियर फेलो आंद्रेई कलाश्निकोव कहते हैं कि येवगेनी का प्रभाव रूस के राजा जार निकोलस-2 के दरबार में ग्रेगोरी रासपुतिन जैसा दिखने लगा है। ऐसे में स्वाभाविक रूप से कई लोग कह रहे हैं कि यह शख्स अगले राष्ट्रपति पद का उम्मीदवार है।
कहा जाता है कि रासपुतिन में सम्मोहन की ऐसी शक्ति थी, जिसने रूस के शासक को भी अपना गुलाम बना लिया था। रासपुतिन 1906 में पहली बार जार निकोलस के दरबार में पहुंचा। जब रासपुतिन दरबार पहुंचा, तब रानी अलेक्जेंड्रा लंबे वक्त से अपने बेटे के लिए एक वैद्य खोज रही थी। उनके बेटे को हीमोफीलिया था।
राजकुमार को एक जरा सा कट लग जाने पर जान जाने का खतरा बना रहता था। उस वक्त इस बीमारी का कोई इलाज नहीं था। ऐसे में रासपुतिन ने रानी को भरोसा दिलाया कि राजकुमार को कुछ नहीं होगा। उसने ना जाने ऐसा क्या किया कि कुछ ही दिनों में राजकुमार बिल्कुल ठीक हो गया। इससे शाही दरबार रासपुतिन का मुरीद हो गया।
रूस में पुतिन की जगह लेने के सबसे मजबूत दावेदार 
61 साल के येवगेनी उन कट्‌टरपंथियों के बीच काफी लोकप्रिय हैं, जो पुतिन की बढ़ती उम्र को यूक्रेन युद्ध में विफलता के लिए जिम्मेदार मानते हैं। साथ ही कट्‌टरपंथियों के बीच वो पुतिन से भी ज्यादा खतरनाक माने जाते हैं।
जंग के बाद से ही पुतिन के सबसे करीबी येवगेनी रूस में दूसरे सबसे पावरफुल शख्स माने जाने लगे। येवगेनी ने कई मौकों पर यूक्रेन जंग में मिल रही विफलताओं के लिए रूसी रक्षा मंत्रालय और रक्षा मंत्री सर्गेई शोइगू की खुलेआम आलोचना की है। इसके बाद से वैगनर प्रमुख और सरकार के बीच टकराव बढ़ गया।
येवगेनी अपने वैगनर ग्रुप के भाड़े के सैनिकों को रूस की सबसे इफेक्टिव फाइटिंग फोर्स के रूप में पेश कर रहे हैं। यानी वो एक तरह से रूस की सेना को कमतर कहते हुए उसे चुनौती दे रहे हैं।
भास्कर एक्सप्लेनर की ये स्टोरी भी पढ़ें...
1. 'अखंड भारत' पर बौखलाए नेपाल, पाक और बांग्लादेश:मौर्य साम्राज्य में ईरान तक था भारत, फिर कैसे बिखरता गया
भारत के नए संसद भवन में एक भित्ति चित्र लगा है, जिसे 'अखंड भारत' का नक्शा कहा जा रहा है। इसमें गौतम बुद्ध की जन्मस्थली लुंबिनी से लेकर पुरुषपुर, सौवीर और उत्तराप्रस्थ जैसे प्राचीन शहर दिखाए गए हैं। वर्तमान में ये नेपाल और पाकिस्तान का हिस्सा हैं। भास्कर एक्सप्लेनर में जानेंगे भारत ने नई संसद में क्यों लगाया ऐसा नक्शा; क्या है अखंड भारत और इसके बनने से टूटने तक की कहानी... (पूरी खबर यहां पढ़ें)
2. क्या है कवच, जिससे बच जाती 275 जिंदगियां: 11 साल पहले ट्रायल, लेकिन अब तक सिर्फ 65 इंजनों में लगा पाए 
अगर कोरोमंडल एक्सप्रेस में रेल कवच लगा होता तो 275 लोगों की जान नहीं जाती। ऐसे में आज भास्कर एक्सप्लेनर में जानेंगे कि रेल कवच यानी ऑटोमैटिक ब्रेकिंग सिस्टम है क्या और यह कैसे इस हादसे को रोक सकता था?...(यहां पूरी खबर पढ़ें)